1848 шеран 17 сентябрехь, Гергебиль гӀап йоьжначул тӀаьхьа (Кавказан тӀом), Шемалас йолайо самур эркан лакхенашкара кампани. 25 сентябрехь Даниял-бек чувогӀу АхцахӀ эвла, иза яра Российн империн ДегӀастанан областан Самуран гуон хьаькам Ӏаш волу меттиг, АхцахӀан чӀагӀонашна гуо лоцу. 26 сентябрехь ломанхоша штурм йой АхцахӀан гергара Тифлисан чӀагӀо схьайоккху, ткъа гарнизон хӀаллак йо. Даниял-бек, Кебед Мухьаммад, Хьаьжмурд 7000 тӀемлоца соцу Мискинджин гергахь, хӀинца а лаьтташ болу, АхцахӀан чӀагӀонаш ларъечарна Аргутинский гӀоьнна ца кхачийтар Ӏалашо йолуш. Микрахера Мискиндже кхаччалц ломанхоша некъаш къевлира. Эскар тӀедахара царна фронтаца. 1848 шеран 22 сентябрехь Ширванан полкан кхо батальон, 700 салтий хӀоранна юкъахь волуш, бумбанаш а кхуьйсуш, штурм ян буьйлабелира Мискинджа эвлан гергара ломанхойн чӀагӀонашна. Мурдаш дӀалецира салтий хьалагӀерта ломан басешкара позицеш. Шемалан эскаро бойура салтий тоьпаш етташ а, тӀулгаш детташ а, амма ширванхоша цхьаъ йоккхуш, важа йоккхуш чӀагӀонаш схьайохура. тӀаьххьара ломанхой юхабехира чӀагӀонашкара, уьш сихха АхцахӀан агӀора юхабевлира. Эвлан уллехь Кибит-Махьмин тоба цхьаьнакхийтира Хьаьжмурдан эскарца. Мискинджан гергарчу тӀамехь мурдийн 300 стаг вийра, 60 лецира. Оьрсийн 156 салти а, 6 эпсар а вийра. Шемалан эскарш гӀопан гуо баьстира, АхцахӀан улле дӀадахара. Амма оьрсийн аьтту белира чӀагӀонашна тӀе дехьабовла, тӀаккха Шемал юхавелира лаьмнашка.